**Μ. Κριθαρίδης: Εξοργιστικοί οι πανηγυρισμοί Υπουργών της Κυβέρνησης για την εγκληματική διαχείριση του 2ου κύματος της πανδημίας**

Οι πανηγυρισμοί του κ. Γεωργιάδη και του κ. Κοντοζαμάνη για την διαχείριση από την ελληνική Κυβέρνηση, του δεύτερου κύματος της πανδημίας είναι εξοργιστικοί. Η χώρα μας αντιμετωπίζει μια πρωτοφανή συνθήκη με πολλές τραγικές απώλειες και ένα σύστημα υγείας που προ πολλού έχει υπερβεί τα όρια του.

Η Κυβέρνηση αντί να βαυκαλίζεται, ας αναλάβει τις εγκληματικές της ευθύνες και ας προβεί έστω και τώρα σε όλα όσα 8 μήνες δεν έπραξε. Δεν είναι δυνατόν να πανηγυρίζουν κυβερνητικοί Υπουργοί με καθημερινά τριψήφιους πλέον, αριθμούς θυμάτων.

Δεν είναι δυνατόν η Κυβέρνηση ακόμα και τούτη την ώρα να αναλώνεται μόνο στην εξυπηρέτηση της ολιγαρχίας, των κλινικαρχών εν προκειμένω, παρακαλώντας ή χρυσοπληρώνοντας τον ιδιωτικό τομέα για να βάλει πλάτη σε μια "εμπόλεμη" κατάσταση, όπως έχει παραδεχθεί και ο ίδιος ο Πρωθυπουργός.

Ας συνετίσει λοιπόν ο κ. Μητσοτάκης τους Υπουργούς του, γιατί έχει και το θράσος τα όρια του.

**Δήλωση εκπροσώπου Τύπου ΜέΡΑ25 Μιχάλη Κριθαρίδη**